Folketing
2016-09-06

Hvem skal så passe og pleje de mange flere ældre? 2) Råderummet bliver skabt med denne plan: Falsk. Råderummet er på 39 mia. kr. uden denne plan, og der bliver hverken mere eller mindre med denne plan. En del bliver klattet væk på skattelettelser til de rigeste og virksomhederne. Et kæmpe beløb reserveres til boligejerne. Og 2025-planen er dermed ikke nødvendig. Statsministeren løser altså heller ikke hængekøjeproblemet med denne plan, og der må nødvendigvis komme nye tiltag. 3) Skattelettelser til folk med almindelige indkomster: Falsk – eller både og. Nu har regeringen jo omhyggeligt blandet alting sammen, og det hævdes, at en pensionist får 3.000 kr. ud af planen. Men det er ikke skattelettelser, tværtimod rammes de af, at den grønne check afskaffes. Det er mere tvivlsomme gevinster, bl.a. fordi regeringen mener, at når man letter på skatten for virksomheder, kommer det os alle sammen til gode. En direktørfamilie får derimod over 32.000 kr. Statsministeren har prøvet at fremstille regnestykket, som om de rigeste får mest i kroner og øre, ja, men at de lavestlønnede får forholdsmæssigt mest.